Uvod

Jedinstveno tržište jedno je od najvećih postignuća EU-a. U središtu je europskog projekta, potaknulo je gospodarski rast proteklih desetljeća i olakšalo život europskih potrošača i poduzeća. Udio EU-a u svjetskoj gospodarskoj proizvodnji iznosi 18 %, a veći udio ima samo SAD. Jedinstveno tržište koje dobro funkcionira omogućuje građanima EU-a veći izbor usluga i proizvoda te bolje mogućnosti zapošljavanja. Jedinstveno tržište osigurava gospodarskim subjektima iz EU-a veliko domaće tržište, čime se potiče trgovina i tržišno natjecanje te poboljšava učinkovitost. To je ključno za postizanje zelene i digitalne preobrazbe EU-a te služi kao odskočna daska za natjecanje na globalnoj razini.

U novoj industrijskoj strategiji za Europu jedinstveno tržište je od presudne važnosti kao jedan od temelja industrijske preobrazbe Europe. Kako bi jedinstveno tržište funkcioniralo za sve, pravom EU-a uspostavljaju se zajednička pravila kojima se uklanjaju prepreke i olakšava kretanje robe i usluga diljem EU-a uz istodobnu zaštitu potrošača.

Ta pravila mogu donijeti predviđene učinke samo ako su pravilno osmišljena i ako je osigurana njihova primjena. Međutim, poštovanje pravila jedinstvenog tržišta nije na očekivanoj razini. U Komunikaciji o preprekama jedinstvenom tržištu prikazane su brojne, i dalje prisutne, prepreke, koje u prevelikom broju slučajeva opstaju zbog toga što se zakonodavstvo koje je već dogovoreno na razini EU-a nepravilno ili nepotpuno primjenjuje na nacionalnoj razini. Prava tržišnih operatera i ulagača na slobodno kretanje i dalje su ograničena mnogim regulatornim i administrativnim preprekama, a zbog nedostatka praktičnog nadzora, inspekcije, otkrivanja i sankcioniranja gospodarskih subjekata pri kršenju pravila jedinstvenog tržišta Europljani su izloženi nezakonitim ili opasnim proizvodima i uslugama.

Države članice i Komisija tijekom cijelog regulatornog životnog ciklusa dijele odgovornost da osiguraju poštovanje pravila jedinstvenog tržišta i prava građana.

Države članice dužne su ispravno primjenjivati ono što su dogovorile kao zakonodavci Unije. Odgovorne su i za otkrivanje i otklanjanje kršenja pravila jedinstvenog tržišta na svojem državnom području. Odgovornost je Komisije kao čuvarice Ugovorâ da osigura da sve države članice provode i poštuju pravila jedinstvenog tržišta te da djeluje ako se ona ne poštuju.

Europsko vijeće pozvalo je Komisiju u ožujku 2019. da izradi dugoročni akcijski plan za bolju provedbu i osiguravanje primjene pravila jedinstvenog tržišta, u bliskoj koordinaciji s državama članicama. Od tada su države članice ponovno izrazile svoju predanost boljem osiguravanju primjene pravila. Komisija pozdravlja poziv Europskog vijeća i dijeli stajalište država članica o tome da je provedbu i poštovanje pravila jedinstvenog tržišta potrebno znatno poboljšati.

Na temelju obnovljenog partnerstva između država članica i Komisije te uzimajući u obzir činjenice iznesene u današnjoj Komunikaciji o preprekama jedinstvenom tržištu, u ovom se akcijskom planu predstavlja niz mjera s ciljem što veće djelotvornosti i učinkovitosti u pogledu poštovanja i osiguravanja primjene pravila diljem EU-a.

Trenutačni izazovi u osiguravanju primjene pravila

Trgovina unutar jedinstvenog tržišta osigurava 56 milijuna europskih radnih mjesta i procijenjenu gospodarsku korist u rasponu od 8 % do 9 % BDP-a EU-a. Procjenjuje se da bi daljnja poboljšanja jedinstvenog tržišta za proizvedene proizvode mogla donijeti između 183 i 269 milijardi EUR godišnje, a daljnja integracija tržištâ usluga 297 milijardi EUR godišnje. Samo ta povećanja mogla bi povisiti gospodarske koristi s 8–9 % na približno 12 % dodatnog BDP-a.

Ponekad se čini da države članice krše dogovorena pravila jedinstvenog tržišta ili stvaraju odnosno toleriraju smetnje u nacionalnom pravu kako bi nacionalnim poduzećima osigurale dodatnu zaštitu i prednosti na svojem tržištu. Mogući dobici često su vrlo kratkoročni, ali učinak na europska poduzeća može biti mnogo štetniji jer im izostanak istinski ravnopravnih uvjeta tržišnog natjecanja otežava rast i pretvaranje u globalne predvodnike, a ravnopravni uvjeti narušavaju se iznutra. To nerazmjerno pogađa MSP-ove i novoosnovana poduzeća. Veća poduzeća imaju sredstva za usklađivanje s različitim skupovima pravila, no mala i srednja poduzeća prva su na udaru administrativnih opterećenja i složenosti, posebno pri prekograničnom poslovanju na jedinstvenom tržištu. Zbog toga su jedinstveno tržište te njegova pravilna provedba i osiguravanje primjene njegovih pravila od temeljne važnosti za strategiju za MSP-ove koja se isto tako danas donosi.

Nedovoljna ili nepravilna provedba i nepotpuno osiguravanje primjene pravila imaju štetne posljedice, na europskoj i na nacionalnoj razini. Građani i poduzeća ne mogu u potpunosti ostvariti svoja prava na slobodno kretanje, poduzeća ne mogu iskoristiti ekonomiju razmjera koju jedinstveno tržište može ponuditi, potrošači su izloženi riziku od nesukladnih proizvoda ili imaju sužen izbor, ugrožava se sigurnost opskrbe energijom i otežava ostvarivanje ciljeva EU-a u području zaštite okoliša i klime. Poduzeća koja se pridržavaju propisa gube tržišni udio zbog nepoštenog tržišnog natjecanja s poduzećima koja ne poštuju pravila i koja nude nesukladne proizvode ili zanemaruju pravila socijalne zaštite.

Zajednički pothvat država članica i Komisije

Za osiguravanje primjene pravila jedinstvenog tržišta potrebno je prije svega da se pravila ispravno primjenjuju u svakoj državi članici i da ih ispravno primjenjuje svako europsko javno tijelo, te da se povrede sankcioniraju, prema potrebi i postupcima zbog povrede prava. Potrebni su i nadzor, inspekcija i sankcioniranje gospodarskih subjekata, uklanjanje njihovih nezakonitih proizvoda s tržišta, bez obzira na to je li riječ o opasnim, krivotvorenim ili proizvodima nesukladnima s propisima o okolišu, energetskoj učinkovitosti ili drugim pravilima.

Međutim, želimo li ostvariti koristi od jedinstvenog tržišta, osiguravanje primjene pravila mora biti šire i obuhvatiti cijeli životni vijek relevantnih propisa, od osmišljavanja do primjene. Za to je potrebna suradnja na svim razinama upravljanja u EU-u, od lokalnih i regionalnih vlasti i sudova, sve do europske razine. Osim toga, osiguravanje primjene pravila treba se shvatiti kao kontinuiran rad koji započinje izradom propisa, nastavlja se prenošenjem u nacionalna zakonodavstva država članica te, kad je potrebno, uključuje primjenu zakonodavstva i kažnjavanje kršenja. Od ključne je važnosti da se države članice i Komisija međusobno podržavaju i da izvršavaju svoju zajedničku dužnost kako se to od njih očekuje.

Preventivne mjere važne su kako bi se izbjegla potreba za korektivnim mjerama u kasnijim fazama. U slučajevima kad nije bilo moguće osigurati ex ante poštovanje pravila jedinstvenog tržišta, građani i poduzeća mogli bi se suočiti s regulatornim ili administrativnim smetnjama i očekivati njihovo uklanjanje djelotvornom ex post intervencijom. Tijela koja osiguravaju primjenu pravila trebaju dobro funkcionirati, postupci i praćenje moraju biti primjereni svrsi, a sudionici na terenu, kao što su javni službenici ili suci, moraju razumjeti i moći svakodnevno primjenjivati pravo EU-a.

Prava pojedinaca ili poduzeća mogu biti zaštićena samo ako države članice osiguraju poštovanje prava jedinstvenog tržišta. To mora započeti u fazi izrade nacionalnog zakonodavstva i odražavati se u pojedinačnim sudskim ili upravnim odlukama. Komisija ima zadaću podupirati države članice u sprečavanju stvaranja novih prepreka jedinstvenom tržištu, prenošenju i primjeni prava EU-a te prema potrebi pokrenuti korektivne mjere.

Zadaće i odgovornosti za provedbu i osiguravanje primjene pravila jedinstvenog tržišta Države članice Komisija üPravodobno i točno prenositi zakonodavstvo EU-a, suzdržavati se od neopravdane „prekomjerne regulacije” i osiguravati ravnopravne uvjete tržišnog natjecanja üPomoći državama članicama da pravilno, u cijelosti i na vrijeme prenesu pravo EU‑a üOsigurati da je nacionalno zakonodavstvo razmjerno i nediskriminirajuće üPomagati državama članicama u primjeni prava EU-a üOsigurati dostatne i razmjerne administrativne provjere i kontrole kako bi se utvrdila kršenja pravila üProvjeravati prenošenje i pratiti primjenu prava EU-a üIzbjegavati nacionalne mjere koje su u suprotnosti s primjenom prava EU-a ili je sprečavaju üDjelovati protiv povreda prava EU-a i pokretati službeni postupak ako je to potrebno üDjelotvorno surađivati kako bi se osigurala usklađenost s pravom EU-a

Istinsko partnerstvo različitih aktera na europskoj razini i na razini država članica, i to aktera koji su odgovorni za provedbu i osiguravanje primjene pravila, bit će ključno za svladavanje postojećih prepreka jedinstvenom tržištu. Pridonijet će usmjeravanju ciljanih mjera kojima se osigurava primjena pravila i bolje poštovanje prava jedinstvenog tržišta.